Kommissorium for Task force vedr. de mest specialiserede tilbud

revideret januar 2022

# Baggrund

I KKR Hovedstaden er de højt specialiserede tilbud, der kan karakteriseres som de mest specialiserede tilbud inden for det specialiserede område, defineret ud fra en række kriterier. Der er opstillet seks kriterier, der beskriver de særlige karakteristika og behov hos målgrupperne, som de mest specialiserede tilbud skal kunne imødekomme. Et tilbud skal kunne opfylde mindst fem ud af seks kriterier, førend tilbuddet kan defineres som mest specialiseret.

Formålet med at definere de mest specialiserede tilbud er at opstille fælleskommunale procedurer og tiltag i Rammeaftalens styringsdel, som kan bidrage til at understøtte, at disse tilbud får en særlig tværkommunal opmærksomhed, og hermed sikre, at de mest specialiserede kompetencer i disse tilbud bevares og udvikles.

De mest specialiserede tilbud i hovedstadsregionen er underlagt en særlig tværkommunal opmærksomhed, som er formuleret i en tværkommunal samarbejdsmodel defineret som nødbremse-modellen, jf. Rammeaftalen.

Følgende aspekter er udgangspunkt for den særlige tværkommunale samarbejdsmodel:

* Modellen træder alene i kraft undtagelsesvist, det vil sige, at den ikke automatisk skal være gældende for alle de mest specialiserede tilbud.
* Modellen skal være dynamisk og skal løbende have fokus på udviklingen på det specialiserede socialområde fagligt, metodemæssigt, behovsmæssigt og økonomisk.
* Modellen skal have fokus på incitamenter, herunder både for brugerkommuner og driftsherrer.
* Modellen skal understøtte en omkostningseffektiv drift og styring af tilbuddene.

Det centrale i nødbremsemodellen er, at der først, efter en vurdering med afsæt i en grundig afdækning af tilbuddets økonomi m.v., kan bevilliges særlige vilkår til et tilbud, der opfylder kriterierne for mest specialiserede tilbud. Det er således først, når tilbuddet oplever problemer, at der kan indgås særlige aftaler om tværkommunalt samarbejde eller særlige vilkår for pågældende tilbud med henblik på at sikre tilbuddets forsatte eksistens. Denne afdækning og vurdering foretages af task forcen, som er nedsat særligt til formålet.

**Målsætning**

Task forcen blev etableret i 2013 og kommissoriet revideret i 2022. Den overordnede målsætning med at etablere en task force er at have et fast apparat, der sikrer en løbende og høj faglig vurdering af de mest specialiserede tilbud i hovedstadsregionen. Task forcen bidrager til at understøtte, at disse tilbud, såfremt det vurderes nødvendigt, får en særlig tværkommunal opmærksomhed, og hermed sikre, at de mest specialiserede kompetencer i disse tilbud bevares og udvikles. Task forcen fungerer som en ekspertgruppe, som kan rådgive og videreformidle viden om udviklingen på området til Embedsmandsudvalget for det specialiserede socialområde og specialundervisning (*omtales herefter ESS*).

**Sammensætning af task forcen**

Task forcen består af centrale nøglepersoner fra kommuner og Region Hovedstaden. Kommunerepræsentanterne skal udvælges ud fra en række kriterier, der kan sikre en vis repræsentativitet. Kriterierne er bl.a.:

* Børne- og ungeområdet og voksenområdet
* Bruger- og driftsherrekommuner
* Kommunestørrelse
* Geografisk placering

Såfremt de udpegede medlemmer ønsker at træde ud af task forcen, skal ESS udpege et nyt medlem. ESS kan desuden til enhver tid beslutte at ændre på sammensætningen af medlemmerne og tilføje medlemmer.

**Task forcens funktion og mandat**

Task forcen skal varetage følgende opgaver:

1. Vurdering af kriterierne samt alle tilbud i Rammeaftalens udviklingsdel hvert andet år, herunder særligt de mest specialiserede tilbud med udgangspunkt i de opstillede kriterier.
2. Vurdering af tilbud, der nyindstilles af driftsherre som værende mest specialiseret.
3. Konkret afdækning og vurdering af behov for særlige tiltag over for et tilbud defineret som mest specialiseret på baggrund af en indstilling fra en driftherre.
4. Bidrage med input til analysen af tilbudsviften som Fælleskommunalt sekretariat årligt udarbejder.

*1. Vurdering af alle tilbud i Rammeaftalens udviklingsdel*

Task forcen skal foretage vurderinger af, hvilke tilbud i hovedstadsregionen der lever op til kriterierne for de mest specialiserede tilbud. Disse vurderinger skal omfatte følgende:

* En revurdering af de tilbud, der i pågældende år er defineret som de mest specialiserede tilbud i forhold til kriterierne for de mest specialiserede tilbud.
* En vurdering af, hvorvidt de tilbud, der opfylder kriterierne for de mest specialiserede tilbud, også samtidig lever op til kravene jf. Rammeaftalens styringsdel
* En vurdering af nyetablerede tilbud og øvrige tilbud omfattet af KKR Hovedstadens Rammeaftale i forhold til kriterierne.

Såfremt task forcens vurderinger munder ud i behov for ændringer i forhold til, hvilke tilbud der opfylder kriterierne for mest specialiserede tilbud, skal task forcen udarbejde en argumenteret indstilling til ESS som træffer en beslutning om videre handling.

*2. Vurdering af nyindstillede tilbud*

En driftsherre, der vurderer, at et tilbud kan imødekomme kriterierne for mest specialiserede tilbud, har mulighed for at indstille tilbuddet til ESS. Indstillingen skal indeholde en begrundet ansøgning fra driftsherre inden for de seks kriterier, der er opstillet for de mest specialiserede tilbud. En indstilling bliver behandlet af ESS på det førstkommende møde efter indstillingen er modtaget.

Såfremt ESS beslutter at videresende driftsherrers indstilling til task forcen, skal task forcen foretage en konkret vurdering af det pågældende tilbud. ESS har mulighed for at angive opmærksomhedspunkter, som skal indgå i task forcens vurdering af pågældende tilbud.

Task forcen skal foretage en vurdering af tilbuddet ud fra kriterierne for de mest specialiserede tilbud. På baggrund af vurderingen indstiller task forcen til ESS, hvorvidt tilbuddet bør defineres som mest specialiseret. ESS beslutter, om de vil tilslutte sig task forcens indstilling, eller om de har behov for yderligere afdækning i regi af task forcen.

Såfremt ESS vurderer, at tilbuddet kan defineres som mest specialiseret, skal tilbuddet indarbejdes i næstkommende Rammeaftale, og vil i perioden hvor denne er gældende være betragtet som et mest specialiseret tilbud.

*3. Konkret vurdering af behov for særlig opmærksomhed*

Driftsherrer til tilbud defineret som mest specialiseret har mulighed for at fremsende en indstilling til ESS, såfremt driftsherre vurderer, at tilbuddet er i en særlig situation, der kræver en særlig fælles opmærksomhed. En indstilling bliver behandlet af ESS på det førstkommende møde efter indstillingen er modtaget.

Såfremt ESS beslutter at videresende driftsherrers indstilling til task forcen, skal task forcen foretage en konkret vurdering af tilbuddet. ESS har mulighed for at angive særlige fokusområder og opmærksomhedspunkter, som skal indgå i task forcens afdækning af tilbuddet.

Task forcens afdækning og vurdering skal baseres på følgende oplysninger, der tilvejebringes af driftsherre, omkring tilbuddet:

* Tilbuddets økonomi
* Udvikling i belægningen
* Udviklingen i efterspørgslen
* Alternativer inden- og uden for regionen
* Tilbuddets karakter
* Tilbuddets egen handling og løsninger på udfordringerne
* Ved omlægning og lukning af de mest specialiserede tilbud vurderes, om eventuelle faglige kompetencer og specialiseret viden går tabt, samt hvordan denne eventuelle særlige kompetence eller viden kan bevares eksempelvis ved overførelse til andet tilbud.

Det forudsættes, at driftsherre forinden selv har ageret som en økonomisk ansvarlig leverandør, herunder vurderet følgende muligheder for at løse tilbuddets økonomiske udfordringer: lukning af pladser, besparelser, organisatoriske ændringer, der kan nedbringe omkostninger fx samdrift med andre tilbud, fællesledelse m.m.

Task forcen igangsætter et grundigt afdækningsforløb, og har som led heri mulighed for at indhente yderligere dokumentation og data hos det konkrete tilbud. Afdækningen skal gennemføres og afsluttes hurtigst muligt og senest inden for fire måneder fra driftsherres indstilling er modtaget. Dette forudsætter, at driftsherre hurtigt stiller relevante data til rådighed.

På baggrund af den grundige afdækning vurderer task forcen, hvorvidt der er tale om et tilbud, der fremadrettet skal være til rådighed i hovedstadsregionen for at kunne tilgodese behov for behandling/tilbud til regionens borgere, og i givet fald, om der er behov for særlig opmærksomhed. Task forcen indstiller vurderingen til ESS. Vurderer task forcen, at der er behov for særlig opmærksomhed, kan task forcen trække på en liste med mulige tiltag (jf. Rammeaftalens styringsdel), som kan indstilles som handling i forhold til det konkrete tilbud. Særlige tiltag vurderes individuelt i forhold til den konkrete sag og driftsherre.

ESS beslutter, om de vil tilslutte sig task forcens indstilling, herunder forslag til tiltag, eller om de oplever behov for yderligere afdækning i regi af task forcen. ESS indstiller beslutning til KKR Hovedstaden, der træffer den endelig beslutning om handling i forhold til det konkrete tilbud. Ved tilbud, hvor Region Hovedstaden er driftsherre, skal Region Hovedstaden indgå i beslutningsprocessen.

*4. Input til analyse af tilbudsvifte*

KKR Hovedstaden har udpeget en relevant og aktuel tilbudsvifte som fokusområde for Rammeaftalerne 2019-2024. Det overordnede mål med fokusområdet er at sikre, at kommunerne har adgang til en både relevant og aktuel tilbudsvifte af høj kvalitet, som er fleksibel ift. kommunernes behov. Task forcen forventes at levere input i form af egne erfaringer og viden om udviklingen på området ind i dette arbejde.

**Mødekadence i task forcen**

Der afholdes to årlige møde i task forcen; ét i foråret og ét i efteråret. Task forcen vil kunne samles i forbindelse med akutte behov for vurdering af tilbud. Desuden skal task forcen hvert andet år foretage en vurdering af behov for og efterspørgsel efter de mest specialiserede tilbud blandt alle kommuner i hovedstadsregionen. Dette vil ske samtidig med indhentning af oplysninger til Rammeaftalens udviklingsdel. Andre opgaver i task forcen vil kunne løses gennem mailhøring.

**Organisering**

Fælleskommunalt sekretariat forestår sekretariatsbetjeningen for task forcen.

ESS fungerer som styregruppe for task forcen, og vil således løbende blive orienteret om task forcens arbejde og vurderinger.

**Leverancer**

Det forventes, at task forcen hvert andet år fremlægger en kort statusrapport for ESS, hvor task forcens aktiviteter, eventuelle vurdering og opmærksomhedspunkter kan indskrives.

**Proces**

Det reviderede kommissorium sendes til godkendelse i ESS på mødet den 8. marts 2022. Såfremt task forcens vurderinger giver anledning til etablering af tværkommunale tiltag eller lignende vil dette foregå via beslutninger og indstillinger fra ESS til K29 og KKR Hovedstaden.